CELEX: 32016R0171
Language: ro
Date: 2015-11-20 00:00:00
Title: Regulamentul delegat (UE) 2016/171 al Comisiei din 20 noiembrie 2015 de modificare a Regulamentului delegat (UE) 2015/98 privind punerea în aplicare a obligațiilor internaționale ale Uniunii, astfel cum sunt menționate la articolul 15 alineatul (2) din Regulamentul (UE) nr. 1380/2013 al Parlamentului European și al Consiliului, în cadrul Convenției internaționale pentru conservarea tonului din Oceanul Atlantic și al Convenției privind viitoarea cooperare multilaterală pentru pescuit în Atlanticul de Nord-Vest

10.2.2016   
            
            
               RO
            
            
               Jurnalul Oficial al Uniunii Europene
            
            
               L 33/1
            
         REGULAMENTUL DELEGAT (UE) 2016/171 AL COMISIEI
   din 20 noiembrie 2015
   de modificare a Regulamentului delegat (UE) 2015/98 privind punerea în aplicare a obligațiilor internaționale ale Uniunii, astfel cum sunt menționate la articolul 15 alineatul (2) din Regulamentul (UE) nr. 1380/2013 al Parlamentului European și al Consiliului, în cadrul Convenției internaționale pentru conservarea tonului din Oceanul Atlantic și al Convenției privind viitoarea cooperare multilaterală pentru pescuit în Atlanticul de Nord-Vest
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (1), în special articolul 15 alineatul (2),
   întrucât:
   
               (1)
            
            
               Punctul 4 din Recomandarea 14-01 a Comisiei internaționale pentru conservarea tonului din Oceanul Atlantic (denumită în continuare „ICCAT”) privind un program multianual de conservare și gestionare pentru tonul tropical prevede că navele de pescuit cu o lungime totală egală sau mai mare de 20 metri care nu sunt înscrise în registrul ICCAT al navelor autorizate pentru pescuitul de ton tropical nu sunt considerate a fi autorizate să pescuiască, să păstreze la bord, să transbordeze, să transporte, să transfere, să prelucreze sau să debarce ton obez și/sau ton cu aripioare galbene din zona Convenției ICCAT. Articolul 3 din Regulamentul delegat (UE) 2015/98 al Comisiei (2) exceptează această regulă ICCAT de la aplicarea obligației de debarcare stabilite la articolul 15 alineatul (1) din Regulamentul (UE) nr. 1380/2013, dar numai în ceea ce privește tonul obez. Deoarece, în practică, capturile accidentale de ton cu aripioare galbene sunt posibile în cadrul altor activități de pescuit care nu vizează tonul cu aripioare galbene, dar care fac obiectul obligației de debarcare, articolul 3 din Regulamentul (UE) 2015/98 ar trebui modificat pentru a include tonul cu aripioare galbene pe lângă tonul obez.
            
         
               (2)
            
            
               Articolul 4 alineatul (2) din Regulamentul (UE) 2015/98 prevede o derogare de la obligația de debarcare a tonului roșu sub dimensiunea minimă stabilită la articolul 9 alineatul (1) din Regulamentul (CE) nr. 302/2009 al Consiliului (3). Dimensiunile minime prevăzute la articolul 9 alineatul (1) din Regulamentul (CE) nr. 302/2009 sunt 30 kg sau 115 cm. Cu toate acestea, la articolul 9 alineatele (2) și (8) din respectivul regulament se stabilesc dimensiuni minime diferite pentru tonul roșu capturat în (i) Oceanul Atlantic de Est de către nave de pescuit cu platformă și paragate și nave de pescuit cu undițe tractate; (ii) Marea Adriatică în scopul creșterii; și în (iii) Marea Mediterană, prin pescuit de coastă artizanal de pește proaspăt de către nave de pescuit cu platformă și paragate, nave cu paragate și nave cu undițe de mână. Articolul 4 alineatul (2) din Regulamentul (UE) 2015/98 ar trebui modificat pentru a include dimensiunile minime sub 30 kg sau 115 cm prevăzute la articolul 9 alineatul (2) și alineatul (8) din Regulamentul (CE) nr. 302/2009.
            
         
               (3)
            
            
               Articolul 5 din Regulamentul (UE) 2015/98 prevede derogări de la obligația de debarcare în ceea ce privește peștele-spadă (Xiphias gladius) din Atlanticul de Nord. Deoarece punctul 9 din Recomandarea 13-02 a ICCAT privind conservarea peștelui-spadă din Atlanticul de Nord se aplică peștelui-spadă capturat sau descărcat în întregul Ocean Atlantic, articolul respectiv ar trebui modificat pentru a acoperi întregul Ocean Atlantic.
            
         
               (4)
            
            
               Prin urmare, Regulamentul delegat (UE) 2015/98 ar trebui modificat în consecință,
            
         ADOPTĂ PREZENTUL REGULAMENT:
   Articolul 1
   Regulamentul delegat (UE) 2015/98 se modifică după cum urmează:
   
               1.
            
            
               Articolul 3 se înlocuiește cu următorul text:
               „Articolul 3
               Tonul obez și tonul cu aripioare galbene
               (1)   Prezentul articol se aplică tonului obez (Thunnus obesus) și tonului cu aripioare galbene (Thunnus albacares) din Oceanul Atlantic.
               (2)   Prin derogare de la articolul 15 alineatul (1) din Regulamentul (UE) nr. 1380/2013, navele de pescuit cu o lungime totală egală sau mai mare de 20 de metri care nu sunt înscrise în registrul ICCAT al navelor autorizate să pescuiască ton obez și ton cu aripioare galbene nu sunt autorizate să pescuiască intenționat, să păstreze la bord, să transbordeze, să transporte, să transfere, să prelucreze sau să debarce ton obez și ton cu aripioare galbene în Oceanul Atlantic.”
            
         
               2.
            
            
               La articolul 4, alineatul (2) se înlocuiește cu următorul text:
               „(2)   Prin derogare de la articolul 15 alineatul (1) din Regulamentul (UE) nr. 1380/2013, se interzice vizarea, reținerea la bord, transbordarea, transferul, debarcarea, transportul, stocarea, vânzarea, expunerea sau oferirea spre vânzare a tonului roșu:
               
                           (a)
                        
                        
                           sub dimensiunea minimă stabilită la articolul 9 alineatul (1) din Regulamentul (CE) nr. 302/2009; sau
                        
                     
                           (b)
                        
                        
                           în situațiile menționate la articolul 9 alineatul (2) și alineatul (8) din Regulamentul (CE) nr. 302/2009, sub dimensiunile minime stabilite la articolul 9 alineatul (2) și alineatul (8).”
                        
                     
         
               3.
            
            
               La articolul 5, alineatul (1) se înlocuiește cu următorul text:
               „(1)   Prezentul articol se aplică peștelui-spadă (Xiphias gladius) din Oceanul Atlantic.”
            
         Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 20 noiembrie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 354, 28.12.2013, p. 22.
   
      (2)  Regulamentul delegat (UE) 2015/98 al Comisiei din 18 noiembrie 2014 privind punerea în aplicare a obligațiilor internaționale ale Uniunii, astfel cum sunt menționate la articolul 15 alineatul (2) din Regulamentul (UE) nr. 1380/2013 al Parlamentului European și al Consiliului, în cadrul Convenției internaționale pentru conservarea tonului din Oceanul Atlantic și al Convenției privind viitoarea cooperare multilaterală pentru pescuit în Atlanticul de Nord-Vest (JO L 16, 23.1.2015, p. 23).
   
      (3)  Regulamentul (CE) nr. 302/2009 al Consiliului din 6 aprilie 2009 privind un plan multianual de refacere a stocurilor de ton roșu din Oceanul Atlantic de Est și din Marea Mediterană, de modificare a Regulamentului (CE) nr. 43/2009 și de abrogare a Regulamentului (CE) nr. 1559/2007 (JO L 96, 15.4.2009, p. 1).